Ríflega hundrað þúsund erlendir farþegar fóru um Keflavíkurflugvöll í mars, eða litlu færri en í mars 2016. Ríflega fjórðungur farþega voru Bretar, samkvæmt talningu Ferðamálastofu.
Bretar voru langfjölmennasta þjóðin til að sækja landið heim í mars. Þannig hefur það jafnan verið í marsmánuði, allt frá því að Ferðamálastofa hóf talningar árið 2002.
Hátt í tuttugu og átta þúsund Bretar ferðuðust til landsins í mars, ríflega sextán þúsund Bandaríkjamenn og um níu þúsund Þjóðverjar. Alls voru erlendir ferðamenn um hundrað og eitt þúsund.
Meira en tuttugu sinnum fleiri erlendir ferðamenn fóru um Keflavíkurflugvöll fyrstu þrjá mánuði ársins en á sama tímabili í fyrra.
Frá áramótum hafa tæplega 245 þúsund erlendir farþegar farið flugleiðina frá Íslandi. Í fyrra voru þeir einungis um tólf þúsund.
Enn er þó langt í land að ná þeim fjölda sem var áður en kórónuveirufaraldurinn skall á. Farþegar það sem af er ári eru næstum helmingi færri en voru árið 2019, þá voru þeir 458 þúsund. Árið 2020 fækkaði þeim snögglega í marsmánuði vegna faraldursins, og voru í heildina ríflega 330 þúsund á tímabilinu janúar til mars.
Íslendingar á faraldsfæti í mars voru um 34 þúsund en í sama mánuði í fyrra voru þeir einungis um þrjú þúsund. Ferðalög Íslendinga í mars slaga upp í það sem þau voru fyrir faraldurinn, í mars 2019 voru þau 43 þúsund, eða tæplega þriðjungi fleiri en nú.

Meira en tuttugu sinnum fleiri erlendir ferðamenn fóru um Keflavíkurflugvöll fyrstu þrjá mánuði ársins en á sama tímabili í fyrra, þar af ríflega hundrað þúsund í mars.